Ди къуэш республикэхэм
Гъатхасэм зыхуащI
Къэрэшей-Шэрджэс. Республикэм и мэкъуэшыщIэхэм гъатхэ губгъуэ лэжьыгъэхэм зыхуагъэхьэзыр. Я техникэр зэрагъэпэщыж, жылапхъэхэр ягъэхьэзыр, щIыгъэпшэрхэр къащэху.
КъШР-м и мэкъуэмышыщIэхэм нартыху жылэр гектар мин 24-м, сэхуранымрэ соемрэ гектар мин 15-м трасэну, фошыгъу жэгундэр гектар мини 8-м, кIэртIофыр гектар мини 6-м хагъэзэгъэну я мурадщ.
Гъатхасэр щрагъэкIуэкIыну щIыр бжьыхьэм яващ. ЖылапхъэхэмкIэ нэгъабэ елъытауэ хуэди 2,5-кIэ нэхъыбэу къызэгъэпэщащ.
ПсэупIэкIэ къызэрагъэпэщ
Адыгей. Федеральнэ центрым сом мелуан 75,5-рэ республикэм къыхуиутIыпщащ Хэку зауэшхуэм и ветеранхэу я псэупIэхэр ирагъэфэкIуэн папщIэ 2005 гъэм гъатхэпэм и 1-м и ужькIэ учетым увахэм хухахын папщIэ.
Абы и фIыгъэкIэ ветеран 88-рэ псэупIэкIэ къызэрагъэпэщыну Iэмал ягъуэтащ. Адыгейм Лэжьыгъэмрэ социальнэ зыужьыныгъэмкIэ и министерствэм къызэритамкIэ, 2005 гъхэм гъатхэпэм и 1-м и ужькIэ зезыгъэтха ветеран 658-м ящыщу 527-м я псэупIэр ирагъэфIэкIуащ. ЦIыху 43-м хухаха мылъкур мыгувэу къаIэрыхьэнущ. Хэку зауэшхуэм и ветеранхэр псэупIэкIэ къызэгъэпщын лэжьыгъэр Адыгейм и Iэтащхьэ ТхьэкIушынэ Аслъэнджэрий и нэIэм щIэтщ.
УЭРДОКЪУЭ Женя.
